**Dor de țară**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Românie, țară dragă, plai de cântec şi visare,

Am plecat în lumea largă, te-am lăsat în urmă tare,

Am căutat o viață nouă şi o pâine îndulcită,

Dar mă simt ca rupt în două, ca o casă părăsită,

Românie, țară mamă, leagănul prunciei mele,

Glasul tău-napoi mă cheamă şi-mi deşteaptă doruri grele,

Pare pâinea alb-pufoasă şi grânarul de poveste,

Dar o pâine ca acasă nicăieri nu se găseşte.

Dragă, scumpă Românie, oridecâte ori zefirul,

Peste gândul meu adie, eu te văd sorbind potirul...

E paharul suferinței, jugul pus de stăpânire,

Dar sub flamura credinței, tu răspunzi doar cu iubire.

Dragă Românie mare, mulți au vrut să te sugrume,

Dar eşti încă în picioare, te mândreşti cu al tău nume,

Ai dat Cezarului partea, lui Dumnezeu ascultare,

Ai urmat ce spune Cartea, căci vrei binecuvântare.

Românie, țară dragă, mulți ar vrea să te dezbine,

Dar te-ncrede-n proorocie: "Dumnezeu este cu tine!"

Ştii că cel ce este Veşnic, ce promite-nfăptuieşte,

Ți-e Îndrumător şi Sfetnic, Domnul încă te iubeşte.

Românie, țară mamă, mult ai suferit sub daltă,

Pruncii tăi din zări te cheamă, inimile lor tresaltă.

Mi-amintesc mirosul reavăn de țărână, văd şi plugul,

Însă lațul strânge tare, pe grumaz apasă jugul,

Ne dorim o libertate dar nu una pământească,

În Cristos vrem unitate, Duhul Sfânt să propăşească,

Chiar de-s lupte de partide, care, cine e mai mare,

Doamne, fă-Ți Împărăția sfântă şi biruitoare!

Să ne bizuim pe Tine, nu pe cai şi nici pe care,

Nici pe om ci doar pe Domnul, ce cu mâna-I cratoare,

A făcut natiuni, popoare, stăpâniri... Să înțelegem,

Că nimic nu-i la-ntâmplare, ce am semănat, culegem!

Dragă, scumpă Românie, viața nu pare prea dreaptă,

Mi-e dor de copilărie, de-a măicuței mele şoaptă,

M-aş întoarce cu grăbire să trăiesc în a mea țară,

Dar e-atâta răzvrătire, pâinea e tot mai amară.

Rana-mi temperează vrerea, tremurândă mi-e şi clipa,

Vindecă şi ia-mi durerea, mă acoperă cu-aripa

Duhului de Viață nouă, dă-ne pace, bucurie

Şi în totul şi în toate, voia Ta Doamne, să fie!

Să admir în primăvară codrul, să privesc copacii,

Să ascult întâia oară cucul, mierla, pitpalacii,

Să respir aer de munte, să miros flori de câmpie

Şi-n sunet de harpă sfântă să-Ți dau slavă numai Tie.

16/11/14, Barcelona-Lucica Boltasu